趨府馬上悠然思陳無己三兄成詩寄之
作者：晁說之
朝代：宋

paragraphs: 瓦釡毁未棄，黄鍾幸且存。
於焉正律呂，誰爲到崑崙。
相思出苦淚，東漢太丘孫。
聞之在徐州，無衣出柴門。
亦賦乞食詩，饑瘡故拙言。
靖節非此夫，如似校静喧。
顑頷不悲傷，自知美蘭蓀。
龍伸能蛇屈，土不蝕璵璠。
魴鱮書懶寄，天公牋可論。
名不入葦笥，欲報天地恩。
明光出須臾，一破萬古昏。
蒼生訖康濟，坐覺君子尊。
浄盡城上烏，變化北溟鯤。
豈但喜囚冠，故亦慰纍魂。
我既美子志，爲子盡嬋媛。
吾曹寧餓死，終肯傍祭墦。
孔明與荀賈，豈不共中原。
崎嶇入巴蜀，雅志正本根。
柳子一失此，羅池爲鬼寃。
問訊寄此辭，飽腹何時捫。